Martin Henriksen (DF), 2011-03-18:
Tak for det.
Jeg synes, det er vigtigt at slå fast, at der jo rent faktisk er kommet forbedringer for asylbørnene.
Jeg synes ikke, det er rimeligt at tegne det billede, at regeringen og Dansk Folkeparti er ligeglade på det her område.
Det er vi altså ikke.
Men der skal være en balance mellem hensynet til det danske samfund og de danske retsprincipper og hensynet til børnene, og her fejler venstrefløjen i deres analyse og konklusion.
Jeg kan også forstå, at debatten ikke kun skal handle om asylbørnene, men også om at starte en proces, der omdanner asylsystemet til en adgang til det danske arbejdsmarked.
Det udvider debatten, og det udvander efter vores opfattelse asylsystemet.
Det lægger efter min mening op til en lempelse af udlændingepolitikken, og det kommer nok ikke som den store overraskelse, at det synes vi er en dårlig idé.
Det er vigtigt at understrege, at udlændinge, der opholder sig ulovligt i Danmark, skal udvises.
Det er også vigtigt at understrege, at det er forældrenes ansvar at tage vare på deres børn, og at det er forældrenes ansvar at leve op til de afgørelser, som de danske myndigheder træffer på baggrund af lovgivning vedtaget i Folketinget.
Det synes vi skal fastholdes.
Jeg bemærkede også, at hr. Jørgen Poulsen i sit spørgsmål fremhævede, at et asylcenter ikke er egnet til at være en permanent bolig, og heri ligger jo også forskellen i politikken.
Det er også vigtigt at få med, at vi i 2008 havde ca. 120 børn, der havde en opholdstid på mere end 3 år.
I dag er tallet for børn i asylcentre, der har en opholdstid på mere end 3 år, cirka halveret.
Der har altså været tale om et fald, og der er tale om et problem, som alt andet lige er blevet lidt mindre.
Jeg synes også, det hører med, at ikke alle har været på centrene hele perioden.
Der er nogle, der er kommet til Danmark og har fået behandlet deres sag.
Så har de været her i nogle år, så er de rejst ud igen, og så er de igen kommet ind i Danmark.
Der synes jeg altså, at vi også skal passe på, at vi ikke bliver lidt til grin for vores penge, hvis det er sådan, at vi rækker en hjælpende hånd ud og tilbyder nogle ekstra rettigheder til nogle, som er rejst ind og ud af Danmark gennem en længere periode.
Det virker meget urimeligt.
Jeg synes, det vigtige er at fastholde fokus på, at vi skal have en styrket indsats for at udsende afviste asylansøgere.
Det er også derfor, at vi fra Dansk Folkepartis side lagde vægt på at få ind i den seneste udlændingeaftale med regeringen, at der netop skal afsættes nogle penge til, at Integrationsministeriet i samarbejde med Rigspolitiets udsendelsesenhed kan arbejde på, at flere af dem, der rent faktisk er afviste asylansøgere, selvfølgelig vender tilbage til det land, de kommer fra, eller udrejser af Danmark.
Det er det, det er vigtigt at fastholde fokus på.
Man skal selvfølgelig gøre alle mulige andre ting ved siden af, og vi har som sagt forbedret nogle af vilkårene i asylcentrene, men hvis ikke det er det primære fokus, risikerer vi, at udlændingepolitikken og i det her tilfælde asylpolitikken skrider.
For at illustrere forskellen på den asylpolitik, der bliver ført nu, og den asylpolitik, der blev ført under den socialdemokratisk-radikale regering, kunne det jo være relevant at sammenligne antallet af folk, der kom til Danmark som asylansøgere, og antallet af folk, der fik asyl under den socialdemokratiske regering, med tallet under VK-regeringen.
Så i 8 år under VOK var det ca. 14.000, der fik asyl, og i 8 år under den socialdemokratisk-radikale regering var det ca. 60.000, der fik asyl. Det er væsentligt at fremhæve, for jo lavere tallet er, jo bedre er forudsætningerne for at integrere dem, der er her, og som har fået lovligt ophold, og jo bedre er forudsætningerne for at integrere dem, der kommer til landet på et senere tidspunkt.
Det er derfor, at vi fra Dansk Folkepartis side ønsker, at det, når vi taler om asylpolitikken, først og fremmest handler om at begrænse antallet, og dem, der får asyl, får jo så asyl.
Det lovforslag, vi behandlede før forespørgslen, er så en model for, hvordan vi kan gøre det bedre på det område.
Men med hensyn til dem, der ikke får asyl, men får afslag og opholder sig ulovligt i Danmark, må det klare udgangspunkt selvfølgelig være, at de skal rejse ud igen.